CBG โชว์กำไรปี 62 โตทะลัก 116% สู่ระดับ 2.5 พันลบ. แถมปันผล 1.20 บ./หุ้น XD 6 มี.ค.นี้
CBG โชว์กำไรปี 62 โตทะลัก 116% สู่ระดับ 2.5 พันลบ. จากปีก่อนกำไร 1.16 พันลบ. รับรายได้พุ่งกระฉูด-ค่าใช้จ่ายลดฮวบ แถมปันผล 1.20 บ./หุ้น XD 6 มี.ค.นี้ กำหนดจ่าย 8 พ.ค.63
20 ก.พ. 2563

บริษัท คาราบาวกรุ๊ป จำกัด (มหาชน) หรือ CBG รายงานผลการดำเนินงานประจำปี 2562 มีกำไรสุทธิ ดังนี้

โดยผลการดำเนินงานประจำปี 2562 มีกำไรเพิ่มขึ้น เนื่องจากบริษัทฯ มีรายได้จากการขายรวมอยู่ที่ 14,933 ล้านบาท เพิ่มขึ้น 511 ล้านบาทหรือร้อยละ 3.5 โดยมีปัจจัยสนับสนุนหลักจากปริมาณคำสั่งซื้อที่เพิ่มขึ้นของการส่งออกเครื่องดื่มบำรุงกำลังไปยังตลาดต่างประเทศ และการเติบโตของรายได้จากการรับจ้างจัดจำหน่ายสินค้าให้บุคคลภายนอก
รวมถึงรายได้จากผลิตภัณฑ์ที่บริษัทฯ ดำเนินการผลิต ภายใต้เครื่องหมายการค้าของตนเอง จำนวน 12,881 ล้านบาท เพิ่มขึ้น 343 ล้านบาทหรือร้อยละ 2.7 ซึ่งในจำนวนนี้เป็นธุรกิจในประเทศและต่างประเทศที่อัตราส่วนร้อยละ 45:55 รายได้จากการขายเครื่องดื่มบำรุงกำลังในต่างประเทศมีอัตราการเติบโตร้อยละ 9.0 ช่วยชดเชยธุรกิจในประเทศที่ลดลงร้อยละ 4.0 โดยเครื่องดื่มบำรุงกำลังแบบบรรจุขวดภายใต้เครื่องหมายการค้าคาราบาวแดง มีส่วนแบ่งการตลาดเชิงปริมาณที่ร้อยละ 22.6 เป็นอันดับ 2ของตลาดเครื่องดื่มบำรุงกำลังในประเทศ อ้างอิงจากข้อมูลปริมาณขายทอดสุดท้ายไปสู่ผู้บริโภคของ Nielsen
อีกทั้งรายได้จากการขายเครื่องดื่มบำรุงกำลังในต่างประเทศ 7,058 ล้านบาท เพิ่มขึ้น 584 ล้านบาท หรือร้อยละ 9.0 โดยในจ านวนนีเประกอบไปด้วยรายได้ส่งออกเครื่องดื่มบำรุงกำลังไปยังกลุ่มประเทศ CLMV รวมกัน 5,901 ล้านบาท ประเทศจีน 494 ล้านบาท นอกจากนี้ยังมีรายได้จากการขายในประเทศอังกฤษภายใต้การดำเนินงานของ Intercarabao Limited (“ICUK”) จำนวน 30 ล้านบาท และที่เหลือเป็นประเทศอื่นในทวีปเอเชียและนอกทวีปเอเชียรวมกัน 633 ล้านบาท เพิ่มขึ้น 318 ล้านบาทหรือร้อยละ 101.3 โดยมีปัจจัยหนุนจากคำสั่งซื้อของประเทศเยเมนและอัฟกานิสถานเป็นหลัก และส่วนหนึ่งเป็นผลจากความสำเร็จในการเพิ่มตลาดส่งออกใหม่
รวมทั้งรายได้จากการรับจ้างจัดจำหน่ายให้แก่บุคคลภายนอก 1,409 ล้านบาท เพิ่มขึ้น 389 ล้านบาทหรือร้อยละ 38.2 ยังคงขยายตัวต่อเนื่องทุกไตรมาสในช่วง 2 ปีที่ผ่านมาโดยมีปัจจัยเชิงบวกจากความหลากหลายและคุณภาพในตัวผลิตภัณฑ์ ประกอบกับอาศัยผลสำเร็จของประสิทธิภาพการกระจายผ่านหน่วยรถเงินสดซึ่งในปัจจุบันสามารถเข้าถึงร้านค้าปลีกได้มากกว่า 180,000 ร้านค้าทั่วประเทศ อนึ่ง รายได้จากการขายผลิตภัณฑ์ที่บริษัทฯ ว่าจ้างบุคคลภายนอกดำเนินการผลิตลดลง 275 ล้านบาท หรือร้อยละ 34.1 เนื่องจากกลุ่มผลิตภัณฑ์เหล่านี้ยังมิได้เป็นธุรกิจหลัก แต่เป็นช่องทางในการขยายการรับรู้แบรนด์ของบริษัทฯ
พร้อมด้วยรายได้อื่นจำนวน 111 ล้านบาท เพิ่มขึ้น 53 ล้านบาทหรือร้อยละ 90.0 โดยส่วนใหญ่เป็นรายได้จากการผลิตขวดให้แก่บุคคลภายนอกภายใต้การดำเนินงานของบริษัท เอเชียแปซิฟิกกลาส จำกัด (APG) ซึ่งไม่เพียงแต่สร้างรายได้ส่วนเพิ่ม ยังช่วยลดต้นทุนของการผลิตขวดที่ใช้บรรจุเครื่องดื่มบำรุงกำลังของบริษัทฯ อีกด้วย
ขณะที่บริษัทฯ มีค่าใช้จ่ายขายและบริหาร 2,753 ล้านบาท ลดลง 540 ล้านบาทหรือร้อยละ 16.4 คิดเป็นสัดส่วนต่อรายได้จากการขายรวมร้อยละ 18.4 ลดลงจากสัดส่วนร้อยละ 22.8เมื่อเทียบกับช่วงระยะเวลาเดียวกันปีก่อนหน้า สาเหตุหลักเกิดจากการลดลงอย่างมีสาระสำคัญของค่าใช้จ่ายขายภายใต้การดำเนินงานของ ICUK สำหรับตลาดในประเทศอังกฤษ ซึ่งเป็นไปตามมาตรการควบคุมค่าใช้จ่าย เพื่อบริหารอัตราผลตอบแทนจากการขายให้อยู่ในระดับที่เหมาะสม และค่าธรรมเนียมผู้สนับสนุนสโมสรฟุตบอลต่างประเทศที่ปรับลดลงตามเงื่อนไขและสิทธิประโยชน์ที่จะได้รับที่ระบุในสัญญา
ด้านค่าใช้จ่ายขาย 1,968 ล้านบาท ลดลง 552 ล้านบาทหรือร้อยละ 21.9 คิดเป็นสัดส่วนต่อรายได้จากการขายรวมร้อยละ 13.2 ลดลงจากสัดส่วนร้อยละ17.5
พร้อมกันนี้ บริษัทยังประกาศจ่ายปันผลจากงวดดำเนินงานวันที่ 1 ก.ค. 2562 ถึงวันที่ 31 ธ.ค. 2562 อัตราจ่ายเป็นเงินสด (บาทต่อหุ้น) 1.20 บาทต่อหุ้น ให้แก่ผู้ถือหุ้นสามัญ โดยจะขึ้นเครื่องหมาย XD ไม่ได้รับสิทธิปันผลในวันที่ 6 มี.ค. 2563 และกำหนดจ่ายเงินปันผลในวันที่ 8 พ.ค. 2563